નવજાત બાળકથી માંડીને દેશ, અરે! દુનિયાના ભાવિની આગાહી કરનારા જ્યોતિષીઓ ખરેખર કેટલીવાર સાચા પડે છે? ખેડૂતો ફરિયાદ કરે છે કે વરસાદ અંગે થયેલી ખોટી આગાહીથી એ વર્ષે બિયારણ પર કરેલો ખર્ચ અને વાવણી માટે કરેલી મહેનત પાણીમાં જાય છે, એટલે હવામાન વિભાગને અપરાધી ઠરાવવો જોઈએ. તો પછી જ્યોતિષીને બોલાવીને સારાંનરસાં મુહૂર્ત જોઈને શરૂ કરેલો બિઝનેસ નિષ્ફળ જાય કે ગુણ અને ગ્રહો જોઈને ગોઠવેલાં લગ્ન ભાંગી પડે તો એ જાણતલ જોશી પર કેસ થઈ શકે કે નહીં? પણ આપણે ત્યાં ઊંધું થાય છે. મહાન ગણાતા જ્યોતિષીની આગાહી અને સલાહ માનીને કરેલું કોઈ કામ બગડે, તો એને સુધારવા માટે ફરીથી એ જ મહાત્માની મદદ મંગાય છે. પહેલીવાર તો એમણે કહ્યા મુજબ ગ્રહો ચાલ્યા નહીં, પછી વધુ પૈસા ખર્ચીને, પૂજાપાઠ કરાવીને એ મહાત્મા ગ્રહોની ચાલ બદલી આપશે, એવી એમની ખાતરીમાં આપણે આસાનીથી વિશ્વાસ મૂકી દઈએ છીએ. ફરીથી એમની ખાતરી અને ભવિષ્યવાણી ખોટી પડે તો એમને બદલે કિસ્મતને દોષ આપીને બેસી રહીએ છીએ. એથીયે આગળ જનારા વીતેલા જન્મમાં કરેલાં કર્મને જવાબદાર ઠેરવે છે. હવે જો બધો આધાર નસીબ અને પાછલા જન્મનાં કર્મો પર રહેતો હોય તો પછી શું કામ જ્યોતિષીઓનાં ચક્કરમાં પડવું?